Година рођења Николе Буће није позната. У изворима се јавља као: Nicholaus, Nicolaus, Nycola de Bucha, Bucchia, Buchia, Boukija, Bukik. Рођен је у Котору. Отац му је био которски племић Петар. У изворима се по први пут спомиње 1323. године. Између 1323. и 1349. године помиње се као закупник српских царина. Предводио је которске оклопнике који су са војском Стефана Дечанског учествовали у бици код Велбужда 1330. године против бугарског цара Михаила Шишмана. Такође је учествовао у преговорима са Дубровником који су завршени успешно (1333) Душановим уступањем Стона и Стонског рата. Повељу о продаји Стона издао је јануара 1333. године у Пологу. Милтен Драживојевић је прешао на страну српског краља након продаје Стона. Дубровчани су поред исплате дохотка (8000 перпера и 500 перпера годишње) морали прихватити одређене обавезе које се тичу заштите православаца на њиховој територији. До тада се Дубровник трудио да сузбије православље верском пропагандом и аграрном реформом којом је српском племству одузимано земљиште. Николу Бућу су Дубровчани наградили поседом у Дубровнику и Стону. Ускоро је Никола, заједно са братом Михаилом, примљен у редове дубровачких грађана (1336).